CELEX: 32013D0267
Language: sk
Date: 2013-05-13 00:00:00
Title: 2013/267/EÚ: Rozhodnutie Rady z  13. mája 2013 o pozícii, ktorá sa má zaujať v mene Európskej únie na 65. zasadnutí Výboru pre ochranu morského prostredia, pokiaľ ide o zmeny schémy posudzovania stavu, a na 92. zasadnutí Výboru pre námornú bezpečnosť, pokiaľ ide o zmeny Medzinárodného kódexu pre bezpečnostný manažment a zmeny kapitoly III dohovoru SOLAS a Kódexu o vysokorýchlostných plavidlách z rokov 1994 a 2000 týkajúce sa vstupu do uzavretých priestorov a cvičení zameraných na záchranné činnosti

7.6.2013   
            
            
               SK
            
            
               Úradný vestník Európskej únie
            
            
               L 155/1
            
         ROZHODNUTIE RADY
   z 13. mája 2013
   o pozícii, ktorá sa má zaujať v mene Európskej únie na 65. zasadnutí Výboru pre ochranu morského prostredia, pokiaľ ide o zmeny schémy posudzovania stavu, a na 92. zasadnutí Výboru pre námornú bezpečnosť, pokiaľ ide o zmeny Medzinárodného kódexu pre bezpečnostný manažment a zmeny kapitoly III dohovoru SOLAS a Kódexu o vysokorýchlostných plavidlách z rokov 1994 a 2000 týkajúce sa vstupu do uzavretých priestorov a cvičení zameraných na záchranné činnosti
   (2013/267/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 9,
   so zreteľom na návrh Európskej komisie,
   keďže:
   
               (1)
            
            
               Opatrenie Únie v odvetví námornej dopravy by sa malo zamerať na zlepšenie námornej bezpečnosti.
            
         
               (2)
            
            
               Výbor Medzinárodnej námornej organizácie (IMO) pre ochranu morského prostredia (MEPC) schválil na svojom 64. zasadnutí v októbri 2012 zmeny schémy posudzovania stavu [rezolúcia MEPC 94(46)] vyplývajúce z prijatia Medzinárodného kódexu o rozšírenom programe inšpekcií v rámci prehliadok lodí na hromadný náklad a ropných tankerov z roku 2011. Očakáva sa, že MEPC prijme tieto zmeny na svojom 65. zasadnutí, ktoré sa bude konať od 13. do 17. mája 2013.
            
         
               (3)
            
            
               Výbor IMO pre námornú bezpečnosť (MSC) schválil na svojom 91. zasadnutí zmeny Medzinárodného kódexu pre bezpečnostný manažment (ISM) ako aj zmeny kapitoly III medzinárodného dohovoru o bezpečnosti ľudského života na mori z roku 1974 (SOLAS), Kódexu o vysokorýchlostných plavidlách z rokov 1994 a 2000 a Kódexu o dynamicky podporovaných plavidlách. Očakáva sa, že MSC prijme tieto zmeny na svojom 92. zasadnutí, ktoré sa bude konať v júni 2013.
            
         
               (4)
            
            
               Prostredníctvom zmien schémy posudzovania stavu (CAS) pre ropné tankery s jednoduchým trupom sa táto schéma upraví tak, aby zodpovedala najnovšiemu (z roku 2011) rozšírenému programu inšpekcií v rámci prehliadok lodí na hromadný náklad a ropných tankerov alebo rozšírenému programu prehliadok (ESP). V nariadení Európskeho parlamentu a Rady (EÚ) č. 530/2012 z 13. júna 2012 o urýchlenom zavedení konštrukčných požiadaviek na dvojitý alebo ekvivalentný trup pre ropné tankery s jednoduchým trupom (1) sa stanovuje uplatňovanie CAS.
            
         
               (5)
            
            
               Prostredníctvom zmien kódexu ISM sa zavedú osobitné ustanovenia týkajúce sa spresnenia uvedeného kódexu z hľadiska primeraných aspektov obsadenia lode posádkou a zodpovednosti za pridelené úlohy súvisiace s ISM, ako aj začlenenia príslušných poznámok pod čiarou. V nariadení Európskeho parlamentu a Rady (ES) č. 336/2006 z 15. februára 2006 o vykonávaní Medzinárodného kódexu pre bezpečnostný manažment v rámci Spoločenstva (2) sa vymedzuje kódex ISM ako kódex „v platnom znení“, uvádza sa však aj v prílohe k uvedenému nariadeniu. V nariadení (ES) č. 336/2006 sa od lodí, na ktoré sa uvedené nariadenie vzťahuje, vyžaduje splnenie požiadaviek časti A kódexu ISM. Vzhľadom na to zmeny, ktoré sa prijmú na 92. zasadnutí MSC, budú mať priamy právny účinok na uvedené nariadenie.
            
         
               (6)
            
            
               Prostredníctvom zmien kapitoly III dohovoru SOLAS týkajúcich sa Kódexu o vysokorýchlostných plavidlách z rokov 1994 a 2000, ako aj Kódexu o dynamicky podporovaných plavidlách sa zavedie do pravidla 19 kapitoly III dohovoru SOLAS, do kapitoly 18 Kódexu o vysokorýchlostných plavidlách z rokov 1994 a 2000 a do kapitoly 17 Kódexu o dynamicky podporovaných plavidlách povinnosť zúčastniť sa na cvičeniach zameraných na záchranné činnosti, týkajúca sa členov posádky zodpovedných za vykonávanie prác v uzavretých priestoroch. Prostredníctvom smernice Európskeho parlamentu a Rady 2009/45/ES zo 6. mája 2009 o bezpečnostných pravidlách a normách pre osobné lode (3), sa konkrétne uplatňuje Kódex o vysokorýchlostných plavidlách z rokov 1994 a 2000 na vysokorýchlostné osobné plavidlá vo vnútrozemskej doprave. V uvedenej smernici sa ustanovuje, že na staršie plavidlá, na ktoré sa nevzťahuje Kódex o vysokorýchlostných plavidlách, sa uplatňuje predchádzajúci Kódex o dynamicky podporovaných plavidlách.
            
         
               (7)
            
            
               Tieto zmeny, ktoré budú prijaté na 65. zasadnutí MEPC a na 92. zasadnutí MSC, možno považovať za pozitívny vývoj, a preto by ich mala Únia podporiť.
            
         
               (8)
            
            
               Únia nie je členom organizácie IMO ani zmluvnou stranou týchto dohovorov a kódexov. Preto je nevyhnutné, aby Rada poverila členské štáty, aby vyjadrili pozíciu Únie v MEPC a MSC a ich súhlasu s tým, že budú týmito zmenami viazané,
            
         PRIJALA TOTO ROZHODNUTIE:
   Článok 1
   1.   Pozíciou Únie na 65. zasadnutí Výboru IMO pre ochranu morského prostredia je schválenie prijatia zmien schémy posudzovania stavu [rezolúcia MEPC 94(46)], ktoré uvedený výbor schválil na svojom 64. zasadnutí, ako sa uvádza v prílohách 13 a 16 k dokumentu organizácie IMO MEPC 64/23/Add.1.
   2.   Pozíciou Únie na 92. zasadnutí Výboru IMO pre námornú bezpečnosť je schválenie prijatia zmien kódexu ISM a súvisiacich usmernení a zavedenie nových požiadaviek týkajúcich sa prípravy zameraných na záchranné činnosti v uzavretých priestoroch do pravidla 19 kapitoly III dohovoru SOLAS, do kapitoly 18 Kódexu o vysokorýchlostných plavidlách z rokov 1994 a 2000 a do kapitoly 17 Kódexu o dynamicky podporovaných plavidlách, ako ich schválil uvedený výbor na svojom 91. zasadnutí, a ako sa uvádza v prílohách 22, 30 a 31 k dokumentu IMO MSC 91/22/Add. 2 a v prílohe 4 k dokumentu IMO MSC 92/3/1.
   3.   Členské štáty, ktoré sú členmi organizácie IMO, konajúc spoločne v záujme Únie, vyjadria pozíciu Únie uvedenú v odsekoch 1 a 2.
   4.   Formálne a malé zmeny tejto pozície možno dohodnúť bez toho, aby bola potrebná jej zmena.
   Článok 2
   Členské štáty sú týmto oprávnené na poskytnutie svojho súhlasu s tým, že budú viazané zmenami uvedenými v článku 1 ods. 1 a 2.
   Článok 3
   Toto rozhodnutie je určené členských štátom.
   
      V Bruseli 13. mája 2013
      
         
            Za Radu
         
         
            predseda
         
         S. COVENEY
      
   
   
      (1)  Ú. v. EÚ L 172, 30.6.2012, s. 3.
   
      (2)  Ú. v. EÚ L 64, 4.3.2006, s. 1.
   
      (3)  Ú. v. EÚ L 163, 25.6.2009, s. 1.